স্তানিস্লাভ লবোতকা
স্তানিস্লাভ লবোতকা (স্লোভাক: Stanislav Lobotka; জন্ম: ২৫ নভেম্বর ১৯৯৪) হলেন একজন স্লোভাক পেশাদার ফুটবল খেলোয়াড়। তিনি বর্তমানে ইতালির পেশাদার ফুটবল লিগের শীর্ষ স্তর সেরিয়ে আ-এর ক্লাব নাপোলি এবং স্লোভাকিয়া জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় হিসেবে খেলেন। ২০১১ সালে, লবোতকা স্লোভাকিয়া অনূর্ধ্ব-১৮ দলের হয়ে স্লোভাকিয়ার বয়সভিত্তিক পর্যায়ে অভিষেক করেছিলেন। প্রায় ছয় বছর যাবত স্লোভাকিয়ার বয়সভিত্তিক দলের হয়ে খেলার পর, তিনি ২০১৬ সালে স্লোভাকিয়ার হয়ে আন্তর্জাতিক পর্যায়ে অভিষেক করেছেন; স্লোভাকিয়ার জার্সি গায়ে তিনি এপর্যন্ত ৪৫ ম্যাচে ৩টি গোল করেছেন।